NFP-man sluit aan by ANCPres. Cyril Ramaphosa en Sabelo Sigudu by ŉ ANC-byeenkoms in KwaZulu-Natal (Foto verskaf/ANA) Sabelo Sigudu, navorser en hoof van kommunikasie by die National Freedom Party (NFP) het uit die NFP bedank en by die ANC aangesluit. Sigudu het Sondag in ŉ verklaring gesê hy het aanvaar dat die ANC “die enige hoop” vir alle burgers is “en die NFP het sy kernwaardes in die politieke ruimte verloor”. “Die progressiewe besluit om by die ANC aan gesluit, is gebaseer op die feit dat die ANC in my bloed is. Die ANC het my al van 13 jaar oud af grootgemaak toe ek by die [studentevereniging] Cosas aangesluit het. Ek het ŉ deeglike gesprek met my familie, vriende en ander belanghebbendes gehad om seker te maak ek neem ŉ ingeligte besluit. Dit is ŉ plesier dat hulle soveel ondersteuning bied. Dit was die beste besluit ooit om by die ANC aan te sluit,” het Sigudy bygevoeg. Hy glo hy kan ŉ positiewe bydrae in die ANC lewer – van takvlak tot die boonste strukture. “Ek is gewillig en bereid om gelei te word en om vanaf takvlak te dien.” Hy is nou deel van die verkiesingsveldtog en is gereed om selfs NFP-leier en adjunkminister van wetenskap en tegnologie, Zanele KaMagwaza Msibi, en ander op die opposisiebanke oor te haal om vir die ANC te stem. Pres. Cyril Ramaphosa het Saterdag in oThongathi in KwaZulu-Natal ook die voormalige NFP- sekretaris-generaal Nhlanhla Khubisa in die ANC verwelkom. Ander hoëprofiel- NFP-leiers wat by die ANC aangesluit het, sluit in die party se adjunkvoorsitter in KwaZulu-Natal, Njabulo Mlaba.